Ν.Ε. ΓΛΩΣΣΑ: ΓΕΝΙΚΕΣ ΟΔΗΓΙΕΣ ΣΥΓΓΡΑΦΗΣ ΚΕΙΜΕΝΩΝ

Α. ΕΞΕΤΑΖΟΥΜΕ ΠΡΟΣΕΚΤΙΚΑ ΤΟ ΘΕΜΑ ΜΑΣ

Υπογραμμίζουμε δεδομένα και ζητούμενα. **Ασχολούμαστε μόνο με τα ζητούμενα**

Εξετάζουμε ποιος είναι ο δέκτης του κειμένου μας, τι ιδιότητα έχουμε ως πομπός του καθώς και τι είδους κείμενο μας ζητείται (π.χ. αν το κείμενό μας είναι άρθρο για τη σχολική εφημερίδα που θα το διαβάσουν συμμαθητές μας / αν το κείμενό μας είναι διαφήμιση για το ραδιόφωνο που θα την ακούσει το κοινό / αν το κείμενό μας είναι e-mail που στέλνουμε σε κάποιον φίλο μας, κ.λ.π.) και υιοθετούμε το κατάλληλο κάθε φορά ύφος (λιγότερο ή περισσότερο «επίσημο», απλό ή σύνθετο, κλπ.)

Β. ΚΑΤΑΣΚΕΥΑΖΟΥΜΕ ΣΧΕΔΙΑΓΡΑΜΜΑ ΣΤΟ ΠΡΟΧΕΙΡΟ: Γράφουμε τις ιδέες μας *άτακτα* και σκόρπια (πιθανόν στενογραφικά) και κατόπιν τις επεξεργαζόμαστε, τις υποδιαιρούμε, τις αριθμούμε, τις οργανώνουμε σε *διαδοχικές παραγράφους* - κατά σειρά προτεραιότητος σε σχέση με τα ζητούμενα του θέματός μας.

Γ. ΓΡΑΦΟΥΜΕ ΤΟ ΚΕΙΜΕΝΟ ΜΑΣ

Παρόλο που υπάρχουν μερικές «γενικές αρχές», δεν υπάρχει «συνταγολόγιο» καλών εκθέσεων. Μας καθοδηγούν πάντα τα «ζητούμενα» απέναντι στα οποία- τοποθετούμαστε κάθε φορά. Δεν αποφεύγουμε να εκφράσουμε την άποψή μας για χάρη κάποιας «καλύτερης εντύπωσης» που θα θέλαμε να κάνουμε. Η τυποποίηση και η υποκρισία δεν κάνουν, έτσι κι αλλιώς, καλή εντύπωση. Το κείμενό μας πρέπει να είναι *προσωπικό και αληθινό*. Οπωσδήποτε όμως, αποφεύγουμε τις ακραίες επιλογές, τις εμφανείς υπερβολές, την φανατισμένη πολεμική και τους βαρείς χαρακτηρισμούς γιατί συνήθως δεν πείθουν και ανατρέπονται εύκολα.

* Αν πρόκειται για *απλή περιγραφή συναισθημάτων ή χώρων-αντικειμένων ή προσώπων* τα πάντα εξαρτώνται από την ικανότητά μας στην διατύπωση και την ευρύτητα του λεξιλογίου μας. Γενικά, ακολουθούμε την πορεία: περιγραφή εξωτερική – περιγραφή εσωτερική – εντυπώσεις και συναισθήματα. Είμαστε απλοί και σαφείς.
* Αν πρόκειται για *αφήγηση ιστορίας / περιστατικού* δίνουμε έμφαση στη χρονική συνέχεια. Γράφουμε σε αόριστο (+παρελθ. χρόνους) ή σε ιστορικό ενεστώτα (δηλ. ενεστώτα με σημασία παρατατικού ή αορίστου - παραδ.: *Ήταν μεσάνυχτα. Ξαφνικά, χτυπάει η πόρτα. Ανοίγω και τι βλέπω;* )
* Αν πρόκειται για *σύγκριση ή* *επιλογή μιας κατάστασης ανάμεσα σε δύο (α) και (β)*, χρειάζεται κρίση και ευρύτερη μόρφωση-παιδεία για την επιτυχημένη τοποθέτησή μας. Ό,τι και αν επιλέξουμε, α, β ή αβ υπερασπιζόμαστε τη θέση μας με αποδεκτά και πειστικά επιχειρήματα. Το ίδιο ισχύει και στην *αιτιολόγηση μιας άποψης, την σύγκριση- αντίθεση δύο δεδομένων* όπως και στα *θεωρητικότερα ζητούμενα απόδειξης* (συνηθισμένα, κυρίως, στο Λύκειο). Τα λογικά επιχειρήματα έχουν πάντα τον πρώτο λόγο. Γινόμαστε πειστικότεροι όταν παραθέτουμε παραδείγματα, ή αντλούμε στοιχεία από την προσωπική μας εμπειρία (χωρίς, ωστόσο, να προβάλλουμε τον εαυτό μας). Στα θέματα αυτά, γενικά, ακολουθείται η παρακάτω δομή:

Δομή γραπτού κειμένου

**1. ΠΡΟΛΟΓΟΣ:** Μία εισαγωγική παράγραφος. Εδώ, κάνουμε σύντομη και γενική αναφορά στο θέμα και τοποθετούμαστε γενικά απέναντί του. Καλό είναι να μην ανήκει στην κατηγορία των «κλισέ»-προκατασκευασμένων προλόγων αλλά να έχει κάποια πρωτοτυπία και να κινεί, κατά το δυνατόν, το ενδιαφέρον. Μερικές προτάσεις:

* αναφορά στο τι ίσχυε στο παρελθόν (σε σχέση με το θέμα)
* αναφορά στο τι ισχύει σήμερα
* ορισμός-διευκρίνιση του θέματος
* αναφορά σε μια «άποψη κύρους» σε σχέση με το θέμα μας, απέναντι στην οποία τοποθετούμαστε – ή αναφορά σε μια στερεότυπη κοινωνική άποψη - ή αναφορά σε μια γενική αλήθεια που σχετίζεται με το θέμα μας

**2. ΚΥΡΙΩΣ ΘΕΜΑ:** Γράφουμε κοιτώντας πάντα τα (υπογραμμισμένα) ζητούμενα, ώστε να μην ξεφύγουμε από το θέμα και αρχίσουμε να απεραντολογούμε.

Η ανάπτυξή του θέματος ποικίλλει, ανάλογα με τα ζητούμενα. Επομένως, δεν μπορεί να υπάρξει γενικό σχέδιο που να καλύπτει όλες τις περιπτώσεις. Συνήθως αναπτύσσουμε από το σημαντικότερο προς το πλέον ασήμαντο (να γιατί είναι χρήσιμο το σχεδιάγραμμα!), από το γνωστό προς το άγνωστο, από το γενικό προς το ειδικό. Δεν επανερχόμαστε σε θέματα που έχουμε ήδη θίξει. Προσπαθούμε να υπάρχει σαφής **θεματική πρόταση** σε κάθε παράγραφό μας. Προσέχουμε να χρησιμοποιούμε τις σωστές **διαρθρωτικές λέξεις**. Οι παράγραφοί μας να έχουν **αλληλουχία** και να μην υπάρχουν χάσματα. Συνήθως καλούμαστε να αναφερθούμε σε:

* ΑΙΤΙΑ ενός φαινομένου= τα αναζητούμε α. στον **ατομικό** (προσωπικό) χώρο και στον **κοινωνικό β. στον οικονομικό, κοινωνικό, πολιτικό, πνευματικό-ιδεολογικό-αξιακό χώρο**
* ΑΠΟΤΕΛΕΣΜΑΤΑ ενός φαινομένου. Κατάταξή τους α. σε **θετικά – αρνητικά** β. **ατομικά-κοινωνικά** γ. **οικονομικά-κοινωνικά-πολιτικά-πνευματικά-ιδεολογικά-αξιακά**
* ΠΡΟΫΠΟΘΕΣΕΙΣ για να ισχύει ένα φαινόμενο: **α. ατομικές β. κοινωνικές γ. εθνικές, υπερεθνικές, διεθνείς**
* ΛΥΣΕΙΣ-ΜΕΤΡΑ για ένα πρόβλημα . Μπορούν να δοθούν με **α. ατομικές δράσεις β. κοινωνικές δράσεις γ. εθνικές ή παγκόσμιες δράσεις**
* ΕΠΙΛΟΓΗ ανάμεσα σε δύο αντίθετες ιδέες ή καταστάσεις. Μπορούμε να πάρουμε και ενδιάμεση θέση (απόλυτα ή με απόκλιση προς κάποια από τις δύο αντίθετες). Υπερασπιζόμαστε την επιλογή μας με λογικά κυρίως επιχειρήματα - και απαξιώνουμε την αντίθετη με τον ίδιο τρόπο. Πρέπει να είμαστε πειστικοί και να αποφεύγουμε απόψεις αναπόδεικτες – στερεότυπες – ρατσιστικές - εμφανώς παράλογες - υπερβολικά συναισθηματικές, οι οποίες εύκολα μπορούν να ελεγχθούν και να απορριφθούν.

**Αποφεύγουμε:** τον διδακτικό τόνο (*πρέπει…*), τα ευχολόγια (*μακάρι να…*), τις απόλυτες διατυπώσεις (*αποκλείεται… ποτέ μέχρι τώρα… ποτέ από δω και εμπρός…* ) τις υπερβολές (*είναι τραγικό….*)

**3. ΕΠΙΛΟΓΟΣ:** Η καταληκτική παράγραφος. Προσπαθούμε να είμαστε «μετρημένοι» και μάλλον αισιόδοξοι . Αν το τελευταίο δεν γίνεται, τότε δεν πρέπει να «καταστροφολογούμε» αλλά να έχουμε μάλλον μια στάση *κριτικής (αποδειγμένης και ελεγχόμενης) απαισιοδοξίας*. Πρέπει να αποφεύγονται – όπως και στην υπόλοιπη έκθεση, άλλωστε: ευχολόγια και κατάρες, αφορισμοί, ακραίες, απόλυτες και αφελείς – ρηχές τοποθετήσεις

Μερικές προτάσεις για τον επίλογο:

* Σύντομη αναφορά σε τελικά συμπεράσματα
* Συνοπτική επαναδιατύπωση - ανακεφαλαίωση της άποψής μας για το θέμα

Δ. ΑΛΛΕΣ ΓΕΝΙΚΕΣ ΟΔΗΓΙΕΣ:

* Γράφουμε μικρές και σαφείς περιόδους και όχι «περιόδους-μακαρόνια» που συνήθως αδυνατούμε να ελέγξουμε συντακτικά και γραμματικά.
* Προσέχουμε την στίξη και τον τονισμό.
* Προσπαθούμε να βρούμε τις καταλληλότερες λέξεις για τη διατύπωσή μας και δεν προχειρολογούμε γιατί το γραπτό μας θα χάσει σε ποιότητα (ακόμα και αν κερδίσει κάτι σε ποσότητα).
* Αποφεύγουμε να αναφερόμαστε, ή έστω να αναπτύσσουμε ζητήματα για τα οποία δεν έχουμε καλή γνώση (ή έχουμε συγκεχυμένη γνώση)
* Προσέχουμε, κατά το δυνατόν, να είναι ευανάγνωστος ο γραφικός μας χαρακτήρας και το γραπτό μας να έχει καλή όψη και εμφανή διάρθρωση σε παραγράφους. Η πρώτη εντύπωση προδιαθέτει…